Söngleikurinn Umferðarland sýndur í Grundaskóla Nemendur af listabraut Grundaskóla á Akranesi frumsýna í dag söngleikinn Umferðarland eftir þá Einar Viðarsson , Flosa Einarsson og Gunnar Sturlu Hervarsson . Í söngleiknum segir frá Betu sem er á leiðinni í skólann og sér refina krota á biðskyldumerki . Þeir hlusta ekki á hana þegar hún segir þeim að þetta sé bannað en senda þess í stað Runka ref á eftir henni . Inn í þetta ævintýri Betu blandast umferðarreglurnar með sínum merkjum og hvert leiðir af öðru . Umferðarfræðsla er stór liður í starfsemi Grundaskóla enda er skólinn móðurskóli á því sviði . Þrjár sýningar verða í dag fyrir nemendur Grundaskóla , aðrar þrjár fyrir leikskólabörn á þriðjudag og á miðvikudag eru sýningar fyrir fyrsta og annan bekk Brekkubæjarskóla . Sýnt er á sal Grundaskóla .